भारतीय गेंदबाजी आक्रमण में भी बदलाव संभव है। लंबा सत्र होने के कारण भारत को 13 टेस्ट और खेलने हैं। ऐसे में इशांत शर्मा और मुहम्मद शमी पर से जिम्मेदारी कम करनी होगी। उमेश यादव और शार्दुल ठाकुर को मौका दिया जा सकता है, बशर्ते कोहली का इरादा प्रयोग करने का हो। रविचंद्रन अश्विन ने सीरीज में सर्वश्रेष्ठ प्रदर्शन किया है। दो शतक जडऩे के अलावा वह दो बार पारी में पांच विकेट ले चुके हैं। उन्होंने सीरीज में 235 रन बनाने के साथ ही 16 विकेट भी लिए हैं। उन्होंने दोनों बार मुश्किल हालात में रन बनाए और जरूरत के समय विकेट झटके। अश्विन अगर मैन ऑफ द सीरीज के प्रबल दावेदार हैं तो शमी का प्रदर्शन भी अनदेखा नहीं किया जा सकता। उन्होंने घुटने की चोट के कारण डेढ़ वर्ष तक बाहर रहने के बाद वापसी की है। तीन मैचों में 11 विकेट लेने वाले शमी नई और पुरानी गेंद से काफी प्रभावी रहे हैं। उन्होंने वेस्टइंडीज के सबसे अनुभवी बल्लेबाजों मर्लोन सैमुअल्स और डेरेन ब्रावो को परेशान किया है।